Коледна бира

Коледната бира (на английски: Christmas Beer; на френски: Bière de Noël; на немски: Weihnachtsbier, Weihnachtsbockbier, Festbier, Starkbier; на датски: Julebryg; на норвежки: Juleøl; на шведски: Julöl; на италиански: Birra di Natale; на испански: Cerveza de Navidad) е сезонна, обикновено тъмна бира с по-високо алкохолно съдържание, която се вари в навечерието на Коледните празници. В Северна Европа варенето и пиенето на коледната бира отдавна е традиция и неотделима част от коледните празници. През последните години коледната бира става все по-популярна и в България.
Първото споменаване на коледната бира се отнася към времената на древните викинги, които варели силна бира в чест на зимното слънцестоене. По време на празника викингите пиели студена или гореща тъмна бира с наситен аромат и с по-високо алкохолно съдържание. Топлата и силна напитка сгрявала хората и ги предпазвала от простуди в суровите зимни условия на Севера. Скоро тази зимна бира става популярна и сред германците и поляците. Обичаят да се вари силна зимна бира се запазва и след приемане на християнството, като бирата вече е посветена не на езическите богове, а на празника Рождество Христово. Днес рождественската бира е популярна не само в Западна Европа, но и в много източноевропейски и северноамерикански страни.
Коледната бира не е определен отделен тип бира, това е родово наименование за различни по вид и стил бири – светли и тъмни, лагери и ейлове, чийто общ белег е това, че са сварени за Коледните празници и имат по високо алкохолно съдържание от традиционната бира.
Във всяка страна отделните производители се стремят да привлекат купувачите чрез различни нововъведения, за да може бирата да бъде не само традиционна, но и да напомня за зимните увеселения и да създава празнично настроение. За да постигнат особен вкус и аромат за празничната бира, в нея добавят индийско орехче, канела, карамфил, кардамон, джинджифил, пчелен мед, кафява захар, портокалови и лимонови кори, кленов сироп, меласа, хвойна, борови иглички и др. Съответно в някои страни е прието коледната бира да се пие гореща.
Коледната бира има някои отличителни характеристики. Цветът ѝ варира от кехлибарен до тъмнокафяв, тя има ярко изразен плодов аромат, а налята в чаша образува устойчива и плътна пяна. Благодарение на дългия процес на варене и добавянето на подправки и карамелизиран малц, коледната бира е с по-високо алкохолно съдържание в сравнение с традиционната бира и с по-наситен вкус и аромат. Обикновено коледната бира се вари всяка година по различна рецепта.
В Европа коледната бира е най-почитаната напитка през зимните месеци и в нейна чест се организират празници и фестивали.
В белгийската община Есен (Essen) ежегодно в средата на декември се провежда фестивал на коледната бира (Christmas Beer Festival), по време на който посетителите могат да дегустират над 100 вида коледни бири. Специално за фестивала се вари традиционната коледна бира „Kerstschaap“, която се предлага с традиционни белгийски специалитети: супа, задушено говеждо рагу и прясно изпечен хляб.
В Чехия също всяка година в навечерието на Коледа се организират Пражки коледен бирен пазар (Prague’s Christmas Beer Markets), по време на който се предлагат всички известни чешки бири. Между впрочем, в Чехия е създадена своеобразна традиция: рождественската бира се вари в ограничени количества и се продава само като наливна бира в бирариите.
Фестивали на коледните бири се провеждат също и в Портланд и Филаделфия, САЩ, в Дувъркорт и Хаденхем, Англия, в Лил, Франция и др.
Първата българска коледна бира е „Софийско коледно пиво“ на столичната пивоварна „Софийско пиво“, която се появява през 1992 г. През зимата на 2006 г. на пазара се появява и „Туборг Кристмас Брю“ на пивоварната „Карлсберг България“. Това е тъмна бира с алкохолно съдържание 5,5 %, с плътен вкус и аромат на карамел. Излиза на пазара всяка година в началото на месец ноември и поддържа празничното настроение до края на студените зимни месеци. След сезон 1011/2012 г. производството и е преустановено.
В Германия по Коледа пият различни видове тъмна бира, най-вече от типа bock. Най-леката немска коледна бира е с алкохолно съдържание – 6 %, а най-силната – 8 %.
На свой ред ирландците и британците предпочитат като коледна бира силния стаут (dry stout) като „Гинес“, с ярко изразен тъмен почти черен цвят и силен вкус, с нотки на плодове и карамел.
В Беларус пивоварната „Оливария“ вари „Оливария Рождественское“ – светла коледна бира с алкохолно съдържание 5,3 %. В прибалтийските страни за коледна бира отдават предпочитание на портъра, в приготвянето на който се използва карамел и препечен малц. Най-известен представител е естонския „Saku Porter“, с алкохолно съдържание 7,5 %.
Най-силната коледна бира се вари в Австрия. Това е „Samichlaus“ (в превод – Дядо Коледа) с 14 % алкохолно съдържание.
Известни търговски марки коледна бира са: